ભારત દેશને ગંદકી મુક્ત બનાવવા માટે સરકાર અનેક પ્રયત્નો કરી રહી છે, ત્યારે પશ્ચિમ રેલવેના વડોદરા ડિવિઝન દ્વારા ખાસ અભિયાન શરૃ કરવામાં આવ્યંુ છે. સામાન્ય રીતે રેલવે સ્ટેશન પર મુસાફરોની અવર જવર વધુ હોય છે. લોકો ગમે ત્યાં ગંદકી કરતા હોય છે. ત્યારે ઘણા એવા પણ છે જેઓ ગંદકીને સહન નથી કરતા. છતાં ચુપ રહેતા હોય છે. ત્યારે પશ્વિમ રેલવેએ એક નવતર પ્રયોગ હાથ ધર્યો છે. કોઈ પણ વ્યક્તિને ગંદકી દેખાય તો તે તરત જ તેનો ફોટો પાડીને રેલવે ડિવિઝનના નંબર પર વૉટ્સઍપ કરી શકે છે. વૉટ્સઍપ પર મળેલા ફોટાના આધારે તંત્ર સફાઈ કામ હાથ ધરી જે-તે જગ્યાથી ગંદકી દૂર કરાવે છે. આ સેવા ૨૪ ક્લાક ચાલે છે. ૯૭૨૪૦ ૯૬૯૦૫ નંબર પર ગંદકીના ફોટા પાડીને મોકલવામાં આવે તો તે જગ્યાને સફાઈ કામદાર તરત જ સાફ કરી ગંદકી દૂર કરે છે. આ વિશે વાત કરતા હેલ્થ ઇન્સ્પેક્ટર અશ્વિન પટેલ કહે છે કે, ‘આ પ્રયત્નોને સારો પ્રતિસાદ મળી રહ્યો છે. કોઈ રેલવે સ્ટેશન પર હોય અને ગંદકી દેખાય તો તે ફોટા પાડીને મોકલાવી શકે છે. અમે તેનો નિકાલ કરીએ છીએ.’ રેલવે દ્વારા શરૃ કરવામાં આવેલા આ અભિયાનમાં દરેક વ્યક્તિ ફાળો આપી રહી છે, પરંતુ હકીકતમાં તો ગંદકી કરવાની ટેવ ધરાવતી પ્રજાને આવા પ્રયત્નોથી સુધારી શકાશે કે કેમ તે સવાલનો જવાબ આપવો જરા અઘરો છે.